Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3.

(2020/C 89/05)

Käesolev teade avaldatakse vastavalt komisjoni delegeeritud määruse (EL) 2019/33 artikli 17 lõikele 5 (1).

STANDARDMUUDATUSE HEAKSKIITMISE TEADE

„TORO“

Viitenumber: PDO-ES-A0886-AM03

Teate kuupäev: 18. detsember 2019

HEAKSKIIDETUD MUUDATUSE KIRJELDUS JA PÕHJUSED

1. Füüsikalis-keemiliste omaduste muutmine vastavalt veini tüübile

Kirjeldus ja põhjused

Muudatus mõjutab tootespetsifikaadi punkti 2 alapunkti a ja koonddokumendi punkti 1.4.

Ohutuma tehnoloogia kättesaadavusest tulenevad uued suundumused veinitootmises ja tarbijate uued maitse-eelistused muudavad valgete ja roosade veini puhul vajalikuks redutseerivate suhkrute sisalduse kohandamise 4 grammilt liitri kohta 9 grammile liitri kohta. Punaste veinide puhul näitab aastatepikkune suundumus, et päritolunimetusega „Toro“ hõlmatud veinide üldsuhkrusisaldus on väiksem, kuid samas säilib nende kõrge kvaliteet. Seetõttu vähendatakse piirmäära 6 grammi liitri kohta 4 grammile liitri kohta.

Välja jäetakse kuivekstrakti parameeter, kuna see ei ole vajalik.

Muudatust loetakse standardmuudatuseks, mis hõlmab koonddokumendi muutmist, sest tegemist on füüsikalis-keemiliste omaduste kohandamisega, mis ei too kaasa kaitstud toote olulist muutust. Viimane säilitab looduslike ja inimtegurite vastasmõjust tingitud omadused ja profiili, mida on kirjeldatud seoseid käsitlevas punktis. Seepärast ei kuulu kõnealune muudatus ühtegi määruse (EL) 2019/33 artikli 14 lõikes 1 sätestatud kategooriasse.

2. Valmistamistingimuste muutmine: ekstraheerimissaagis

Kirjeldus ja põhjused

Muudatus mõjutab tootespetsifikaadi punkti 3 alapunkti b.1 ja koonddokumendi punkti 1.5.1.

Viimastel aastatel on tänu veinikeldrite tehnoloogilisele arengule, külmtöötlusele ja vaakumfiltrite kasutamisele viinamarjavirde klassifitseerimisel võimalik saada viinamarjadest rohkem mahla, ilma et suurendataks pressimist, mis halvendab kvaliteeti. Nii saadakse optimaalne tulemus, mille puhul saagis on suurem ja kvaliteet vastab tootespetsifikaadis nõutule. Seepärast on tehtud ettepanek suurendada ekstraheerimissaagist 70 veiniliitrilt 72 veiniliitrile 100 kg viinamarjade kohta.

Muudatust loetakse standardmuudatuseks, mis hõlmab koonddokumendi muutmist, sest see ei too kaasa kaitstud toote olulist muutust. Viimane säilitab looduslike ja inimtegurite vastasmõjust tingitud omadused ja profiili, mida on kirjeldatud seoseid käsitlevas punktis. Seepärast ei kuulu kõnealune muudatus ühtegi määruse (EL) 2019/33 artikli 14 lõikes 1 sätestatud kategooriasse.

3. Sordi „verdejo“ saagikuse näitaja suurendamine ja maksimaalse saagikuse (hektoliitrites) ajakohastamine

Kirjeldus ja põhjused

Muudatus mõjutab tootespetsifikaadi punkti 5 ja koonddokumendi punkti 1.5.2.

Tänapäevase viinamarjakasvatuse areng võimaldab suuremat saagikust (kg/ha) ilma tooraine kvaliteeti kahjustamata. Sordi „Verdejo“ puhul oli KPNi „TORO“ spetsifikaadis nimetatud maksimaalne saagikus selgelt väiksem kui piirkonna keskmine saagikus. See ohustas viinamarjakasvatajate puhaskasumit ja seega istanduste kasumlikkust. Seepärast on tehtud ettepanek suurendada maksimaalset saagikust 6 900 kilogrammilt hektari kohta 9 000 kilogrammile hektari kohta.

Samuti ajakohastatakse saagikust hektari kohta hektoliitrites tulenevalt ekstraheerimissaagise suurenemisest (eelmine muudatus).

Muudatust loetakse standardmuudatuseks, mis mõjutab koonddokumenti, sest see ei too kaasa kaitstud toote olulist muutust. Viimane säilitab looduslike ja inimtegurite vastasmõjust tingitud omadused ja profiili, mida on kirjeldatud seoseid käsitlevas punktis. Seepärast ei kuulu kõnealune muudatus ühtegi määruse (EL) 2019/33 artikli 14 lõikes 1 sätestatud kategooriasse.

4. Määratletud piirkonnas pakendamise põhjenduse täiendamine

Kirjeldus ja põhjused

Muudatus mõjutab tootespetsifikaadi punkti 8 alapunkti b.2 ja koonddokumendi punkti 1.9.

Tootespetsifikaadi punkti 8 alapunkt b.2 sõnastatakse ümber, et põhjendada pakendamist (villimist) määratletud piirkonnas vastavalt uue määruse (EL) 2019/33 artikli 4 lõikele 2.

Muudatust loetakse standardmuudatuseks, mis mõjutab koonddokumenti, kuna nimetatud tava oli juba kohustuslik ega too kaasa täiendavate turustuspiirangute lisamist. Tegemist on üksnes sõnastuse muutmisega kehtivate eeskirjadega kohandamiseks. Seepärast ei kuulu kõnealune muudatus ühtegi määruse (EL) 2019/33 artikli 14 lõikes 1 sätestatud kategooriasse.

5. Kohandamine eeskirjadega, milles käsitletakse tootespetsifikaadile vastavuse kontrollimist

Kirjeldus ja põhjused

Muudatus mõjutab tootespetsifikaadi punkti 9.

Kohandamine Euroopa Parlamendi ja nõukogu 17. detsembri 2013. aasta määrusega (EL) nr 1306/2013 ja komisjoni 17. oktoobri 2018. aasta rakendusmääruse (EL) 2019/34 sätetega, eelkõige selle artikliga 19, milles on sätestatud, kuidas peavad pädevad kontrolliasutused igal aastal kontrollima tootespetsifikaadile vastavust. See muudatus on ka osa tootespetsifikaadi ajakohastamisest, mida on vaja selleks, et see vastaks standardis UNE-EN-ISO 17065 sätestatud kriteeriumidele.

Muudatust loetakse standardmuudatuseks, mis ei mõjuta koonddokumenti, sest see ei kuulu ühtegi määruse (EL) 2019/33 artikli 14 lõikes 1 sätestatud kategooriasse.

KOONDDOKUMENT

1. Toote nimetus

Toro

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

VEIN – VALGED JA ROOSAD VEINID

Valged veinid on õlgkollase värvusega, puuviljaaroomiga, maitsvad ja tasakaalustatud. Vaadis kääritatud veinide puhul segunevad need omadused puidust tulenevate suitsu- ja röstinüanssidega.

Roosade veinide värvus ulatub maasikapunasest vaarikapunaseni ja neil on metsamarjade aroom.

Kui veinide jääksuhkrusisaldus on vähemalt 5 grammi liitri kohta, võib vääveldioksiidi maksimumsisaldus olla 250 milligrammi liitri kohta.

Igal juhul peavad käesolevas punktis kehtestatud füüsikalis-keemilised parameetrid vastama ELi õigusaktides sätestatud piirnormidele.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 11 Minimaalne üldhappesus 3,5 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 18 Maksimaalne vääveldioksiidi üldsisaldus (milligrammides liitri kohta): 200

VEIN – PUNASED VEINID

Punased veinid on tumeda kirsipunase värvusega, punaste puuviljade ja metsamarjade aroomiga, hea struktuuriga, maitsvad ja tasakaalustatud. Laagerdunud veinidel on ka vaadile iseloomulikud toonid. Erinevalt teiste piirkondade veinidest on KPNiga „Toro“ hõlmatud punased veinid struktureeritumad, tanniinisemad, valdavalt küpse puuvilja lõhnaga ja vähem happelised.

Igal juhul peavad käesolevas punktis kehtestatud füüsikalis-keemilised parameetrid vastama ELi õigusaktides sätestatud piirnormidele.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 12,5 Minimaalne üldhappesus 3,5 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 20 Maksimaalne vääveldioksiidi üldsisaldus (milligrammides liitri kohta): 150

5. Veinivalmistustavad

a. Peamised veinivalmistustavad

VEINIVALMISTUSTAVAD

Veinivalmistuse eritava:

— viinamarjade minimaalne tõenäoline alkoholisisaldus: 10,5 mahuprotsenti;

— maksimaalne ekstraheerimissaagis: 72 liitrit 100 kg viinamarjade kohta.

VEINIVALMISTUSTAVAD

Veinivalmistamise puhul kehtestatud piirangud

Valgeid veine toodetakse eranditult valgetest sortidest („Malvasía Castellana“ ja „Verdejo“).

Roosasid veine toodetakse lubatud punastest ja valgetest sortidest (põhi- ja teisesed sordid).

Punaseid veine toodetakse sortidest „Tinta de Toro“ ja „Garnacha“, kusjuures vähemalt 75 % ulatuses kasutatakse sorti „Tinta de Toro“.

VEINIVALMISTUSTAVAD

Viljelustavad:

— minimaalne istutustihedus: 500 viinapuud hektari kohta;

— viinapuude kujundamisel võib kasutada goblet’- või spaleermeetodit;

— lubatud ei ole segaistandused, mis ei võimalda iga sordi eraldi koristamist.

b. Maksimaalne saagis

„Garnacha Tinta“, „Malvasía Castellana“ („Doña Blanca“) ja „Verdejo“:

9 000 kilogrammi viinamarju hektari kohta

„Garnacha Tinta“, „Malvasía Castellana“ („Doña Blanca“) ja „Verdejo“:

64,80 hektoliitrit hektari kohta

„Tinta de Toro“:

6 000 kilogrammi viinamarju hektari kohta

„Tinta de Toro“:

43,20 hektoliitrit hektari kohta

6. Määratletud geograafiline piirkond

KPNi „TORO“ geograafiline piirkond asub Castilla y Leóni piirkonna lääneservas, Zamora provintsi kaguosas ning hõlmab osa Tierra del Vino, Valle del Guareña ja Tierra de Toro looduslikest piirkondadest. Piirkond külgneb Tierra del Pani ja Tierra de Campose nõmmedega ning võtab enda alla 62 000 hektari suuruse maa-ala.

See hõlmab järgmisi omavalitsusüksusi.

Zamora provints:

Argujillo, La Bóveda de Toro, Morales de Toro, El Pego, Peleagonzalo, El Piñero, San Miguel de la Ribera, Sanzoles, Toro, Valdefinjas, Venialbo ja Villabuena del Puente.

Valladolidi provints:

San Román de Hornija, Villafranca del Duero ning Villaester de Arriba ja Villaester de Abajo maa-alad, mis kuuluvad Pedrosa del Rey omavalitsusüksusse.

7. Peamised veiniviinamarjasordid

„VERDEJO“

„DOÑA BLANCA“ – „MALVASÍA CASTELLANA“

„TEMPRANILLO“ – „TINTA DE TORO“

8. Seos(ed)

Veini aroom, struktuur ja suur alkoholisisaldus tulenevad ilmastikutingimustest (äärmiselt külmad talved, palju päikesepaistelisi tunde ja äärmuslikud temperatuurid), mis piiravad viinapuude saagikust, samuti erinevatest mullatüüpidest, milleks on liivakad saviliivad (viinamarjakasvatajad istutavad sorte vastavalt mullatüüpidele), mille pH on neutraalne ja orgaanilise aine sisaldus väike. Viimast suurendavad viinamarjakasvatajad mullaparandusainete abil. Lisaks tingivad mulla suur rauasisaldus, goblet’ kujundusmeetodi kasutamine ja viinamarjaistanduste kõrge vanus veinide eriti suure värvainesisalduse.

9. Muud olulised tingimused (pakendamine, märgistamine, muud nõuded)

Õigusraamistik:

riigisisesed õigusaktid

Lisatingimuse liik:

pakendamine määratletud geograafilises piirkonnas

Tingimuse kirjeldus:

veinivalmistusprotsess hõlmab veini pudelisse villimist ja pudelis laagerdumist ning seega saab spetsifikaadis kirjeldatud organoleptilised ja füüsikalis-keemilised omadused tagada üksnes siis, kui kõik veinikäitlemistoimingud viiakse läbi tootmispiirkonnas. Seepärast tehakse need toimingud tootmispiirkonnas asuvate veinikeldrite villimisrajatistes, et tagada kvaliteet, päritolu ja kontroll, võttes arvesse, et KPNiga „TORO“ hõlmatud veinide villimine on üks olulisi aspekte tootespetsifikaadis määratletud omaduste saavutamiseks.

Õigusraamistik:

riigisisesed õigusaktid

Lisatingimuse liik:

täiendavad märgistusnõuded

Tingimuse kirjeldus:

etiketil võib traditsioonilise väljendi „DENOMINACIÓN DE ORIGEN PROTEGIDA“ (kaitstud päritolunimetus) asemel kasutada traditsioonilist väljendit „DENOMINACIÓN DE ORIGEN“ (päritolunimetus).

Veinide etiketil võib kasutada väljendit „ROBLE“ (tamm) ja „FERMENTADO EN BARRICA“ (vaadis kääritatud) ning punaste veinide puhul võib kasutada traditsioonilisi väljendeid „CRIANZA“, „RESERVA“ ja „GRAN RESERVA“, kui need vastavad kehtivates õigusaktides sätestatud tingimustele.

Link tootespetsifikaadile

www.itacyl.es/documents/20143/342640/PPta+Mod+PCC+DO+TORO+Rev+2.docx/9d4323ba-0af4-a645-ea7e-0856f899275a?

(1) EÜT L 9, 11.1.2019, lk 2.